En 17-årig mand kørte galt, da han forsøgte at flygte fra politiet.

Natten til søndag opdagede en patrulje en lidt for ung mand kørende i en bil i Farsø. Da de forsøgte at standse ham, gjorde han det modsatte. - Han trådte speederen i bund og forsøgte at stikke af, men han kom ikke så langt. Han kunne ikke styre bilen og kørte ind i fortovskanten, og bilen endte på hovedet i en have, siger vagtchef ved Nordjyllands Politi Per Vagn. Det var en 17-årig mand fra Aars. Nordjyllands Politi oplyser, at han slap uden skader, men var en tur forbi sygehuset til tjek, som han dog selv forlod hurtigt. Der er blevet taget en blodprøve af den 17-årige for at finde ud af, om han var påvirket af spiritus.